Kevadkuudel pakub Skizze stuudio nii Tallinnas kui ka Tartus võimalust osaleda graafika töötubades, mida viib läbi suure kogemuspagasiga ja omanäolise käekirjaga graafik Kaija Kesa. Otsustasime lähemalt uurida, kuidas Kaija selle karjäärirajani jõudis ja mis teda töös ning üldisemalt elus inspireerib?
#000002
Alustame kohe otse – kuidas sündis otsus õppida graafikuks? Oli sul muid ametiala mõtteid peas?
Pärast Tallinna Kevade tänava kunstikooli lõpetamist teadsin ainult seda, et soovin kunsti edasi õppida. Kunstiakadeemiasse sisseastumiskatseid tehes olin aga eriala valiku osas üsnagi ebakindel. Oma tädi eeskujul proovisin alguses tekstiili erialale sisse saada, mis paraku ebaõnnestus. Alles pärast seda ettevalmistuses juurde õppides sai selgeks, et graafika sobib mulle, kuna joonistamine oli üks mu tugevamaid külgi.
#000003
Millal toimus sinu esimene kokkupuude graafikaga?
Graafikat sai esimest korda näpuotsaga proovitud kunstikoolis, kus Annika Tonts õpetas meile linoollõike ja kuivnõela tehnikaid. Visuaalne kokkupuude oli muidugi kindlasti olemas juba varasemalt näitustelt, kunstiraamatutest ja ka graafilistest lehtedest vanavanemate koduseintel. Tagantjärgi meenutades olid ka minu keskkoolis kirjakunsti tunnis valminud vabamad kompositsioonid vägagi graafilised, kuigi teadlikult ma siis kindlasti graafika kui kunstiliigi peale ei mõelnud.
#000004
Mis sind graafika juures kõige enam paelub?
Ma olen tegelenud väga erinevate kunsti meediumitega, kuid jõudnud tagasi siiski graafika juurde. Mulle meeldib, et graafikas on nii palju võimalusi visuaalseks väljendamiseks. Tehnikad on erineva iselooomuga ja oskus neid kombineerida annab suure vabaduse ideede väljendamiseks. Naudin ka graafilise lehe suhteliselt aeglast ja keskendumist nõudvat valmimise protsessi. Mulle väga sobib see, et lõpptulemusel on minu käe puudutus, mis näiteks videoteose puhul puudub.
#000005
Mis on sinu lemmiktehnika ja miks just see?
Kuigi olen väga palju graafilisi lehti teinud kuivnõela ja muudes tehnikates, siis minu lemmikuks on kujunemas ikkagi klassikaline vaskplaadi söövitamine. Söövitustehnikatest ofort annab võimaluse joonistuse kasutamiseks ja akvatintaga saab luua erinevaid tonaalsusi. Tehnikate omavaheline kombineerimine on samuti mulle alati väga hästi sobinud.
#000006
Mis sind inspireerib ja paneb tegutsema?
Inspiratsioon tuleb erinevalt. Mõnikord on selleks mõni lihtne leid loodusest, nt seemed või viljad, mida olen palju kujutanud. Kui leian midagi sellist, siis vaatan kas selle struktuur ja vorm võiksid graafiliselt midagi pakkuda. Mind inspireerivad ka sisemaailma kogemused või mõnikord mingi taipamine, mille jagamine teistega tundub oluline. Kui tekib juurde ka visuaalne pilt, mille kaudu seda väljendada, siis kasutan seda graafilise lehe loomiseks. Loominguliselt tegutsema paneb ikka selline sisemine soov, võibolla on see kirg luua ja kindlasti ka inspiratsiooni leidmine.
#000007
Mis on graafikas selle aasta kevade-suve teema?
Graafikas on vist võimatu midagi konkreetselt välja tuua, sest luuakse ja sünnib pidevalt nii palju erinevat. Kuigi mulle endale on viimasest ajast jäänud kõlama hiljutiselt näituselt Kunstihoone galeriis soomlannast graafiku Noora Nio-Jussi grandioosne botaaniline puulõige ja sama grandioosne linoollõige Regina-Mareta Soonseinalt, mis hetkel nähtaval ArtDepoo galeriis. Veel soovitan graafika huvilistel minna vaatama minu ateljeekaaslaste Helen Tago ja Lilli-Krõõt Repnau praegu kestvat näitust “Tumeaine” Hobusepea galeriis. Hea ülevaate Eesti graafikast saab ka 6. märtsil avatavast Wiiralti preemia näitusest Eesti Rahvusraamatukogus.
#000008
Kes ja miks võiksid graafikat proovida?
Graafikat võib proovida igaüks ja minu juhendatud töötubades on seda teinud ka muidu täiesti kunstikauged inimesed. Hea näide on see, kui it-spetsialistid firmaürituse raames osalevad graafika töötoas ja avastavad oma loomingulisuse läbi lihtsa linoollõike tehnika.
Graafika tehnikate õppimine meeldib kindlasti neile, kellele sobib joonistamine ja kes soovivad oma joonistustest midagi enamat välja “võluda”.
#000009
Mida annaks inimesele sinu graafikakursustel osalemine?
Graafika tehnikad on erineva iseloomuga ja neid läbi proovides on võimalik teada saada, milline neist on just isiklikult sulle käepäraseim. Kuna graafika puhul on oluline protsess ja mängulisus trükkimisel, siis võib avastada, et ideid saab teostada ka väga lihtsalt ja loovalt. Alati polegi joonistusoskus kõige olulisem, kuna trükkimine ise annab pildile oma karakteri.
Kursusele võib tulla ka lihtsalt selleks, et ennast argitoimetustest korraks välja lülitada.
#000010
Kaija Kesa graafika 16. märtsist kuni 4. maini toimuvate töötubade kohta saab rohkem infot meie stuudio kavast. Liituda võib terve kursusega või siis osaleda eraldi kohtumistel. Üritustele tuleb registreerida kodulehel.
#000011